**BESZÁMOLÓ**

Balatonföldvár Város Önkormányzatának Képviselő-testülete számára

Földvár Televízió 2018. évi működéséről

*Tisztelt Polgármester Úr!*

*Tisztelt Képviselő-testület!*

Több éves előkészület, szervezés után 1997-re Balatonföldváron is kiépült az a kábeltévé rendszer, mely lehetővé tette az önálló televízióadások sugárzását. A Földvár Tv első adását 1997. december 19-én sugározta. Ez a műsor még konzerv anyag volt (nem élő, előre felvett) az akkor működő szóládi tévéstúdióban készült, mivel Földváron nem volt élő műsor adására alkalmas technikai feltétel. 1998. áprilisára befejeződtek a jelenlegi stúdió kivitelezési munkái az Ady Endre utca társasházának egyik lakásában, melyet az önkormányzat vásárolt meg e célra. A stúdió berendezése, technikai felszerelése óta, innen sugározza a tévé most már többségében konzerv anyagait. A nézők számára leginkább érzékelhető változás a hat évvel ezelőtt a képviselőtestület által elfogadott és bevezetett új műsorstruktúra volt, mely a hír alapú televíziókhoz hasonlóan röviden tömören közérthetően a tényekre hivatkozva informál és tájékoztat. Az internetnek köszönhetően az adás a világ bármely pontjáról nézhető, sőt mostanra már okos telefonon is elérhető. A műsorban az önkormányzati és települési hírekről, kulturális eseményekről, iskolai, óvodai történésekről és sporteredményekről számolunk be immáron 21. éve.
A televízió legfontosabb feladata továbbra is a város lakosságának közérdekű információkkal történő ellátása, valamint kulturális igényeinek minél szélesebb körű kielégítése, a televízió így, kizárólag közszolgálati funkciót lát el.

A Földvár Televízió műszaki fejlesztése az elmúlt hat évben csak az állagmegóvásra és a műszaki megbízhatóság fenntartására korlátozódott most érkeztünk el ahhoz az időszakhoz, amikor a műsorstruktúrához szükséges tematikusfejlesztéseket el kell kezdeni.

Ez évben megvalósult a digitális műszaki átállás első fázisa, amely elengedhetetlen volt ahhoz, hogy rendszertechnikailag egy új koncepciót kezdjünk. Nyilván együtt kell működnie a három stúdiónak ahhoz, hogy zökkenőmentes legyen a digitális átállás első lépcsőfoka. Ebben a fejlesztésben Balatonföldvár 3 millió forinttal járult hozzá a földvári stúdió fejlesztéséhez, ami egyébként 8 éve esedékes volt. Ez évben ebből az összegből beszereztünk 2db full HD-s kamerát, digitális AV keverőpultot, 2 db korszerű számítógépet a digitális jelátvitelhez szükséges optikai és rendszertechnikai átalakítókat, valamint digitális monitorokat a stúdió és a vezérlő számára, illetve a komputerekhez szükséges monitorokat is ebből az összegből finanszíroztuk. Súlyozni kellett az idei beszerzéseket a folyamatos üzem és a kompatibilitás figyelembevételével. Szoftverek beszerzése a windows 7-ről és a window xp-ről következő évben teljesen át kell térnünk a windows 10 operációs rendszerre és ez a szoftverfejlesztés hardver eszközök cseréjét is szükségessé teszi. Nevezetesen a képújság hardverét és egyéb más járulékos eszközeit. Valamint a digitális átállás második lépcsőjébe tartozik még a stúdió internetes vonalának fejlesztése, a jelenlegi 1/15MB-ről minimálisan 15/15MB-re kell a szolgáltatás minőségét váltani. Ezzel az interneten történő megjelenés nagyságrendekkel javulni fog, valamint ez a fejlesztés egyben a kábelhálózaton történő digitális megjelenésünk alaplépése is. Ehhez természetesen a következő évben is szükséges anyagi támogatásuk, mértéke nagyságrendileg egymillió forint.

Sajnálatos az a tény, hogy a műsorstruktúránk részét képező egyházi felvételek – a katolikus templomban készülők – a továbbiakban nem készíthetők, melynek oka Sajni Balázs kőröshegyi plébános hozzáállása.

Kérem a Tisztelt Képviselő-testületet, hogy a beszámolót megvitatni és elfogadni szíveskedjen.

Balatonföldvár, 2018. november 7.

 Tisztelettel:

 Futó Zsófia Elek Dezső

 főszerkesztő stúdióvezető